《登楼》
宋代·舒岳祥

千年日月藏丹鼎，万里乾坤著白头。
落木断虹天渺渺，閒云倦鸟日悠悠。
开门碧海通诸岛，极目青山是别州。
我欲便骑黄鹤去，回头还有故乡愁。

作者简介：（1236—?）台州宁海人，字舜侯，一字景薛。理宗宝祐四年进士。仕终承直郎。尝以文见吴子良，子良称其异禀灵识，如汉之贾谊。后以文学名。宋亡不仕，避地奉化，与戴表元友善，表元之学，得力于岳祥为多。尝读书于阆风台，人称阆风先生。著述统名《阆风集》。